Ultra Fight Orb

Plot

Sebagai pengganti Reionik, Reibatos cuba untuk memenuhi warisan kedua-dua Makhluk Asing Rayblood dan Ultraman Belial yang gagal dengan membangkitkan semula tentera raksasa dan menakluk alam semesta. Sementara itu, Orb bertempur dengan Demaaga di Bumi dan menggabungkan kuasa Ultraman Ginga dan Ultraman X menjadi Lightning Attacker untuk memusnahkannya. Melihat jisim tenaganya terbang ke angkasa, Orb mengejarnya ke Planet Yomi (惑星ヨミ Wakusei Yomi), di mana dia membantu Ultraman Zero dalam melawan juda Spectre dan Mecha Gomora. Selepas memusnahkan kedua-duanya, Orb memutuskan untuk membantu Zero dalam siasatannya sebelum Reibatos mengganggu mereka. Dia menghidupkan semula enam raksasa, Vict Lugiel, Hyper Zetton, King Joe, Gudon, Twin Tail dan Birdon sebagai gangguan untuk kedua-dua Ultra sebelum meninggalkan mereka. Selepas berurusan dengan dua raksasa, Zero menyuruh Orb untuk mengejar Reibatos. Lalu ayahnya Seven, Zoffy dan Ultraman Jack tiba untuk membantu. Orb menemui dan menghentikan Reibatos di pertengahan jalannya dan berjaya memberikan serangan yang besar terhadapnya tetapi dia hanya mengecilkannya kerana kebolehan regeneratifnya. Berdasarkan kata-katanya, Zoffy mendapati bahawa dia sedang berusaha untuk mendapatkan Giga Battle Nizer di Kubur Raksasa lalu berlalu pergi bersama Jack sementara Orb diberikan latihan istimewa dalam poket dimensi buatan Zero, Shining Field (シャイニングフィールド Shainingu Fīrudo).
Selepas memperoleh Giga Battle Nizer, Reibatos menghidupkan semula Tyrant untuk bertempur dengan Jack dan Zoffy ketika dia cuba untuk membangkitkan semula tentera 100 raksasa. Selepas latihan selama 10 tahun di dalam Shining Field, kejayaan Orb diakui oleh Seven dan Zero lalu dia diberikan kad Seven. Mengetahui maksud di sebalik penglihatannya di awal siri, Orb menggunakan kad tersebut bersama kad Zero dan berubah menjadi Emerium Slugger. Ketiga-tiga mereka tiba tepat pada masanya dan segera mengalahkan Tyrant dengan serangan gabungan mereka. Zero menggunakan kuasanya untuk membawa Orb kepada Reibatos dan dia dengan segera melepaskan berbagai-bagai serangan untuk mencegah penjanaannya semula sebelum akhirnya memberikan serangan penamat. Setelah kelima-lima Ultra kembali ke Tanah Cahaya, Orb diberikan ucapan tahniah atas bantuannya dalam misi dan ditawarkan Tanda Bintang dan tempat di Garison Angkasa di atas keberaniannya tetapi dia menolak dengan sopan oleh sebab kerjayanya sebagai seorang pengembara. Selepas dia berlalu pergi, Zero masih tertanya-tanya tentang kehilangan Giga Battle Nizer dan  merahsiakannya daripada yang lain.
Sementara itu, Reibatos masih bertahan daripada kemusnahannya yang jelas dan cuba untuk membangkitkan semula Ultraman Belial dengan harapan dapat melaksanakan pembalasan dendamnya tetapi usahanya itu gagal lalu mendapat tahu bahawa Belial masih hidup. Kemudian, satu Ultra misteri berjalan ke arahnya dan Reibatos merasakan sesuatu yang sama dengan auranya sendiri sebelum dia dibunuh oleh Ultra itu.

Produksi

Ultra Fight Orb telah diperkenalkan semasa pengumuman awal Ultraman Zero: The Chronicle, muncul di sudut pengiklanan poster siri biografi tersebut. Berita penuh tentang siri mini ini diumumkan pada 20 Februari 2017 oleh Tsuburaya sendiri.
Walaupun DVD asal dijangka untuk dikeluarkan pada 22 Disember 2017, Bandai Visual bekerjasama dengan Premium Bandai untuk pra-tempahan keluaran Blu-ray eksklusif Ultra Fight Orb. Ia dijual dengan harga sebanyak 5,378 Yen dan dibungkus dengan patung aksi lut sinar Reibatos sementara pra-tempahan boleh dibuat dari 12 Mei 2017 sebelum penghantaran pada bulan September.